Document ID: 32003R2320

Κανονισμός (ΕΚ) αριθ. 2320/2003 του Συμβουλίου
της 17ης Δεκεμβρίου 2003
για τροποποίηση του κανονισμού (ΕΟΚ) αριθ. 1696/71 περί κοινής οργανώσεως αγοράς στον τομέα του λυκίσκου
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 τρίτο εδάφιο,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
τη γνώμη της Ευρωπαϊκής Οικονομικής και Κοινωνικής Επιτροπής(2),
τη γνώμη της Επιτροπής των Περιφερειών,
Εκτιμώντας τα ακόλουθα:
(1) Στο άρθρο 12 παράγραφος 5 στοιχείο α) του κανονισμού (ΕΟΚ) αριθ. 1696/71 του Συμβουλίου(3) προβλέπεται ο καθορισμός του ποσού της ενίσχυσης ανά εκτάριο για τον λυκίσκο που παράγεται στην Κοινότητα, για περίοδο οκτώ ετών που εκτείνεται από τη συγκομιδή 1996 έως και τη συγκομιδή 2003.
(2) Η έκθεση αξιολόγησης την οποία η Επιτροπή αναμένεται ότι θα υποβάλει στο Συμβούλιο στις 31 Δεκεμβρίου 2003, βάσει του άρθρου 18 δεύτερο εδάφιο του κανονισμού (ΕΟΚ) αριθ. 1696/71, θα καλύπτει το σύνολο των διατάξεων σχετικά με την κοινή οργάνωση της αγοράς και, ειδικότερα, το καθεστώς ενίσχυσης στην παραγωγή. Η εν λόγω αξιολόγηση ενδέχεται να συνοδεύεται από προτάσεις. Στο πλαίσιο αυτό, είναι σκόπιμο να προβλεφθεί εμπεριστατωμένος διάλογος για τον τομέα εν γένει. Προκειμένου να καταστεί δυνατή η διεξαγωγή του εν λόγω διαλόγου κατά τρόπο πλήρη και εξαντλητικό, θα πρέπει να παραταθεί κατά ένα έτος η περίοδος για την οποία έχει καθορισθεί το ποσό της ενίσχυσης.
(3) Μια ομάδα παραγωγών μπορεί να παρακρατήσει ποσοστό έως και 20 % της ενίσχυσης προκειμένου να χρηματοδοτήσει ειδικά μέτρα προσαρμογής στις ανάγκες της αγοράς· η εν λόγω παρακράτηση μπορεί να γίνεται σωρευτικά επί τρία έτη. Δεδομένου ότι προτείνεται η παράταση του καθεστώτος ενίσχυσης στην παραγωγή κατά ένα έτος, πρέπει να παραταθεί επίσης κατά ένα έτος η μέγιστη περίοδος σωρευτικής παρακράτησης.
(4) Ως εκ τούτου, θα πρέπει να τροποποιηθεί αναλόγως ο κανονισμός (ΕΟΚ) αριθ. 1696/71,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 12 παράγραφος 5 του κανονισμού (ΕΟΚ) αριθ. 1696/71 τροποποιείται ως εξής:
1. Το στοιχείο α) αντικαθίσταται από το ακόλουθο κείμενο:
"α) Το ποσό της εν λόγω ενίσχυσης ανά εκτάριο είναι ενιαίο για όλες τις ομάδες ποικιλιών. Καθορίζεται σε 480 ευρώ ανά εκτάριο από τη συγκομιδή 1996 και για περίοδο εννέα ετών."
2. Το στοιχείο δ) αντικαθίσταται από το ακόλουθο κείμενο:
"δ) Η παρακράτηση της ενίσχυσης γίνεται σωρευτικά για περίοδο που περιορίζεται σε τέσσερα έτη· στο τέλος της περιόδου αυτής, το σύνολο της παρακρατηθείσας ενίσχυσης πρέπει να έχει διατεθεί."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2003.

Labels: 17
6